N-a rezistat

Supraveghetorul de noapte de la Centrul de Plasament Speranţa cercetat de procurorii Direcţiei de Investigare a Infracţiunilor de Crimă Organizată şi Terorism (DIICOT) Suceava pentru comiterea infracţiunilor de pornografie infantilă şi corupere sexuală s-a spânzurat în garsoniera în care locuia. Trupul neînsufleţit al lui Marius Costel Dumitriu a fost găsit în noaptea de vineri spre sâmbătă, imediat după miezul nopţii, chiar de colegul de cameră.

Florin Şerban a povestit că era plecat din Suceava de câteva zile şi nu era la curent cu toate evenimentele, iar vineri noapte, în jurul orei 0.30, când a ajuns acasă şi a deschis uşa garsonierei de la Căminul Nr. 2 de la Colegiul Tehnic de Industrie Alimentară a avut o mare surpriză. Colegul său, Marius Costel Dumitriu, în vârstă de 37 de ani, atârna fără viaţă de o sârmă prinsă de tavanul garsonierei.

Bilet de adio şi teren pregătit pentru sinucidere

Toate indiciile duc la concluzia că angajatul Direcţiei Generală de Asistenţă Socială şi Protecţia Copilului Suceava a gândit acest gest extrem, dovadă şi faptul că a lăsat în urmă un bilet în care a explicat motivele pentru care a decis să-şi ia viaţa. Ultimele întâlniri şi discuţii cu vecinii dovedesc acelaşi lucru.

„Miercuri seară am stat de vorbă cu el, mi-a dat toate alimentele şi a spus că vrea să plece la ţară şi nu bănuiam că el se spânzură. De două zile nu a mai ieşit din casă, că a venit poliţia şi a bătut la uşă şi nu a răspuns nici joi şi nici vineri”, a povestit Corneliu Apreutesei.

El este probabil ultima persoană care l-a văzut în viaţă pe Marius Costel Dumitriu, iar toate datele conduc la ideea că actul suicidar s-a produs în cursul zilei de joi, 19 mai. În acea zi, în jurul orelor 10.00-11.00, Corneliu Apreutesei spune că a auzit un zgomot de bormaşină. Cu ajutorul acesteia, fostul angajat al Centrului de Plasament Speranţa a dat o gaură în tavan, a aplicat un diblu şi cu o sârmă s-a spânzurat.

Pentru că provenea dintr-un centru de copii şi nu avea familie, Marius Costel Dumitriu va fi înmormântat cu sprijinul Primăriei Suceava şi al Direcţiei Generale de Asistenţă Socială şi Protecţia Copilului Suceava.

A stat în arest preventiv timp de 4 zile

Arestat preventiv sâmbătă, 14 mai, pentru infracţiunile de pornografie infantilă şi corupere sexuală a minorilor, Marius Costel Dumitriu a scăpat din arestul Inspectoratului de Poliţie Judeţean (IPJ) Suceava miercuri, 18 mai. În acea zi, magistraţii de la Curtea de Apel Suceava au dispus schimbarea măsurii de arestare preventivă cu măsura mai blândă a controlului judiciar pe o perioadă de 30 de zile. În aceste condiţii, Marius Costel Dumitriu s-a întors în căminul social în care locuieşte, însă avea o serie de restricţii şi obligaţii.

Dacă în faţa colegilor şi prietenilor cu care locuia în căminul Colegiului Tehnic de Industrie Alimentară Marius Costel Dumitriu a precizat că este nevinovat, în cursul zilei de miercuri, când s-a aflat la instanţa de judecată, a refuzat să răspundă la întrebările reporterilor.

Pe de altă parte, bărbatul ar fi declarat în faţa anchetatorilor că vrea să dea o declaraţie în sensul recunoaşterii faptelor de care este acuzat.

Care erau acuzaţiile aduse lui Dumitriu

Conform anchetei coordonate de DIICOT Suceava, Marius Costel Dumitriu i-a solicitat, în repetate rânduri, unui minor în vârstă de 12 ani, atât direct, cât și prin intermediul telefonului mobil, precum și al contului de Facebook, să-i trimită fotografii sau filmuleţe cu el dezbrăcat și în care să i se observe organele genitale în timp ce se masturba. Pe 15 martie, a rezultat din anchetă, inculpatul a primit şi stocat în contul său de Facebook o fotografie trimisă de copilul de 12 ani în care apărea organul sexual al minorului. Copilul ar fi fost corupt cu promisiunea oferirii unei sume de bani.

În urma percheziţiilor efectuate, inclusiv una informatică, s-a adunat probatoriu privind achiziţionarea şi stocarea de materiale pornografice cu minori, precum şi discuţii avute cu minori pe teme explicit sexuale. În dosar există cel puţin încă doi minori care au fost abordaţi de inculpat pentru a le trimite poze sau filme cu ei în poziţii explicit sexuale. La domiciliul bărbatului au fost găsite nouă telefoane mobile, existând suspiciunea că acestea erau pregătite pentru a fi date cadou celor care ar fi acceptat propunerile sale. De altfel, şi minorului de 12 ani i s-a promis un telefon mobil.